Document ID: 32000R1530

Κανονισμός (ΕΚ) αριθ. 1530/2000 της Επιτροπής
της 13ης Ιουλίου 2000
για την προσαρμογή της ενίσχυσης προσαρμογής και της συμπληρωματικής ενίσχυσης στη βιομηχανία ραφιναρίσματος στον τομέα της ζάχαρης, για την περίοδο εμπορίας 2000/01
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2038/1999 του Συμβουλίου, τη 13ης Σεπτεμβρίου 1999, περί κοινής οργανώσεως αγοράς στον τομέα της ζάχαρης(1), και ιδίως το άρθρο 43 παράγραφος 6,
Εκτιμώντας τα ακόλουθα:
(1) Το άρθρο 43 του κανονισμού (ΕΚ) αριθ. 2038/1999 ορίζει ότι, κατά τη διάρκεια των περιόδων εμπορίας 1995/96 έως 2000/01, χορηγείται, ως μέτρο παρέμβασης, ενίσχυση προσαρμογής στη βιομηχανία του ραφιναρίσματος της προτιμησιακής ακατέργαστης ζάχαρης ζαχαροκάλαμου που εισάγεται στην Κοινότητα, ύψους 0,10 ευρώ ανά 100 χιλιόγραμμα ζάχαρης εκφραζόμενης σε λευκή ζάχαρη. Σύμφωνα με τις ίδιες διατάξεις, χορηγείται συμπληρωματική ενίσχυση ίση προς αυτό το ποσό, κατά τη διάρκεια της ίδιας περιόδου, για το ραφινάρισμα ακατέργαστης ζάχαρης ζαχαροκάλαμου που παράγεται στα γαλλικά υπερπόντια διαμερίσματα.
(2) Το άρθρο 43 παράγραφος 4 του κανονισμού (ΕΚ) αριθ. 2038/1999 προβλέπει ότι η προαναφερθείσα ενίσχυση προσαρμογής καθώς και η συμπληρωματική ενίσχυση προσαρμόζονται, για μία συγκεκριμένη περίοδο εμπορίας, λαμβανομένων υπόψη του ποσού της εισφοράς αποθεματοποίησης που καθορίστηκε γι' αυτήν και των προηγουμένων προσαρμογών. Το ποσό της εισφοράς αποθεματοποίησης για την περίοδο εμπορίας 2000/01 καθορίστηκε από τον κανονισμό (ΕΚ) αριθ. 1434/2000 της Επιτροπής(2) σε 2 ευρώ ανά 100 χιλιόγραμμα λευκής ζάχαρης. Το ποσό αυτό είναι ίσο προς το ποσό που εφαρμόζεται για την περίοδο εμπορίας 1999/2000. Ως εκ τούτου, πρέπει, λαμβανομένων υπόψη των προηγούμενων προσαρμογών, να καθοριστεί το ποσό αυτών των ενισχύσεων για την περίοδο εμπορίας 2000/01 σε 2,92 ευρώ ανά 100 χιλιόγραμμα ζάχαρης εκφρασμένης σε λευκή ζαχαρη.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ποσό της ενίσχυσης προσαρμογής και το ποσό της συμπληρωματικής ενίσχυσης που αναφέρονται αντίστοιχα στο άρθρο 43 παράγραφος 1 και 3 του κανονισμού (ΕΚ) αριθ. 2038/1999 ανέρχονται, για την περίοδο εμπορίας 2000/01, σε 2,92 ευρώ ανά 100 χιλιόγραμμα ζάχαρης εκφρασμένης σε λευκή ζάχαρη.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 2000.

Labels: 3
17
19